### Beslutningstema

Kommunalbestyrelsen skal træffe beslutning om ændring af styrelsesvedtægten for Tønder Kommune, med henblik på udpegning af Tønder Kommunes repræsentant i sundhedsrådet og stedfortræder herfor.

### Historik

Regeringen og et stort flertal af Folketingets partier indgik i 2024 en aftale om en sundhedsreform, der bl.a. medfører oprettelse af 17 nye sundhedsråd med virkning fra 1. januar 2027.

De 17 nye sundhedsråd nedsættes som stående udvalg under de fire regionsråd. Sundhedsrådene har umiddelbart forvaltningsansvar og sammensættes med både regionale og kommunale medlemmer.

Folketinget vedtog den 11. juni 2025 ændring af bl.a. regionsloven, der skal implementere aftalen om sundhedsreformen. Ændringerne trådte i kraft 1. juli 2025.

### Sagsfremstilling

Det følger af regionsloven, der implementerer dele af aftalen om sundhedsreformen, at Kommunalbestyrelsen senest den 1. november i det år, hvor der afholdes valg til kommunalbestyrelsen, skal træffe beslutning i styrelsesvedtægten om, hvem der skal repræsentere Kommunalbestyrelsen i det forberedende sundhedsråd i overgangsåret (2026) mellem den gamle og den nye forvaltningsstruktur. Medlemmet, der udpeges til det forberedende sundhedsråd, vil også være det medlem, der skal sidde i sundhedsrådet fra 1. januar 2027.

I henhold til aftalen om sundhedsreformen og § 14 h, stk. 1 i regionsloven kan Kommunalbestyrelsen vælge mellem, om den kommunale repræsentant i det sundhedsråd, som kommunen er omfattet af, skal være en udvalgsformand eller borgmesteren. Det er forudsat i regionslovens § 14 h, stk. 2, at hvis der udpeges en formand for et stående udvalg, så skal udvalget varetage den umiddelbare forvaltning af hovedparten af kommunens anliggender inden for sundheds-, omsorgs- og socialpsykiatriområdet.

Derudover skal der vælges en (eller flere) stedfortræder(e) for det kommunale medlem i sundhedsrådet. Stedfortræderen kan være borgmesteren, en viceborgmester, en udvalgsformand eller en udvalgsnæstformand.

Det indstilles til, at Tønder Kommunes repræsentant i sundhedsrådet skal være formanden for et stående udvalg, og at stedfortræderen skal være næstformanden for et stående udvalg.

Denne ændring af styrelsesvedtægten giver mest mulig fleksibilitet ifm. indgåelse af en konstitueringsaftale, men forudsætter også, at Kommunalbestyrelsen inden det konstituerende møde fastsætter i styrelsesvedtægten, hvilket udvalg kommunens repræsentant er formand henholdsvis næstformand for. Det forudsættes stadigvæk, at det pågældende udvalg varetager den umiddelbare forvaltning af hovedparten af kommunens anliggender inden for sundheds-, omsorgs- og socialpsykiatriområdet.

Beslutningen er bindende for hele den kommunale funktionsperiode (2026-2029), med forbehold for omorganisering af fordelingen af de stående udvalgs ansvarsområder i løbet af funktionsperioden.

Kommunalbestyrelsens udpegning af Tønder Kommunes repræsentant skal ske i kommunens styrelsesvedtægt inden 1. november. Det følger af kommunestyrelsesloven, at ændring af kommunens styrelsesvedtægter kræver 2 behandlinger i Kommunalbestyrelsen med minimum 6 dages mellemrum.

Alle ændringer i udkastet til ny styrelsesvedtægt i forhold til den gældende er markeret med rød tekst.

Dette er 1. behandling af ændring af styrelsesvedtægten.

### Lovgrundlag

Lov om kommunernes styrelse og lov om ændring af lov om regioner m.fl.

### Indstilling Kommunaldirektøren indstiller,

at formanden for et stående udvalg repræsenterer Kommunalbestyrelsen i Tønder Kommune i sundhedsrådet,

at næstformanden for et stående udvalg udpeges som stedfortræder for medlemmet i sundhedsrådet,

at ændringen af styrelsesvedtægten godkendes, og

at sagen oversendes til 2. behandling.

### Beslutning

Indstillingen godkendt.